เทขายระนาว‘หุ้นเฟซบุ๊ก’ราคาดิ่งฮวบ
หุ้นเว็บไซต์โซเชียลมีเดียชื่อดัง ราคาตกลงต่ำสุดครั้งใหม่ หลังนักลงทุนกระหน่ำเทขาย
18 ส.ค. 2555

หุ้นเว็บไซต์โซเชียลมีเดียชื่อดัง ราคาตกลงต่ำสุดครั้งใหม่ หลังนักลงทุนกระหน่ำเทขาย
เว็บไซต์โซเชียลมีเดียอันดับ 1 ของโลก เฟซบุ๊ก อิงก์ ต้องเผชิญวิบากกรรมรอบใหม่หลังราคาหุ้นได้ลงถึง 6.3% ไปแตะระดับต่ำสุดเป็นประวัติการณ์ที่ 19.69 เหรียญสหรัฐ จากราคาไอพีโอที่ 38 เหรียญสหรัฐ ระหว่างการซื้อขายเมื่อวันที่ 16 ส.ค. ก่อนจะขยับขึ้นเล็กน้อยไปปิดที่ 19.87 เหรียญสหรัฐ เนื่องจากนักลงทุนจำนวนหนึ่งได้โอกาสเทขายครั้งแรก หลังครบกำหนดห้ามขายหุ้นหลังเปิดไอพีโอ 
หุ้นเฟซบุ๊กกว่า 270 ล้านหุ้น ได้ถูกเทขายเมื่อวันที่ 16 ส.ค. หรือทันทีที่ครบกำหนดห้ามขายหุ้นภายในเวลา 3 เดือนหลังเปิดไอพีโอ ซึ่งหุ้นล็อตใหญ่ที่บรรดานักลงทุนเข้าซื้อก่อนไอพีโอในครั้งนี้ มีสัดส่วนมากกว่าครึ่งหนึ่งจากที่เฟซบุ๊กเปิดขายหุ้นไอพีโอ 421 ล้านหุ้น เมื่อวันที่ 18 พ.ค. โดยเป็นบริษัทอเมริกาเพียงแห่งเดียวที่เข้าตลาดด้วยมูลค่าสูงกว่า 1 แสนล้านเหรียญสหรัฐ
อย่างไรก็ตาม ราคาหุ้นของเฟซบุ๊กได้ดิ่งลงอย่างต่อเนื่อง โดยดิ่งลงมาแล้วกว่า 50% จากราคาเปิดตัวที่ 38 เหรียญสหรัฐ หลังนักลงทุนเริ่มกังวลว่า บริษัทอาจไม่มีศักยภาพเพียงพอที่จะเพิ่มรายได้ให้มากขึ้น โดยเป็นผลจากข้อจำกัดเรื่องการโฆษณาบนโทรศัพท์เคลื่อนที่ 
นักลงทุนจำนวนมากยังกังวลด้วยว่า อาจมีแรงเทขายหุ้นอีกมหาศาลตามมา โดยเฉพาะหุ้นอีกกว่า 1,400 ล้านหุ้น ซึ่งจะครบกำหนดอนุญาตให้ขายได้ในช่วงปลายปีนี้ หรือมีจำนวนมากกว่าหุ้นที่ซื้อขายกันในตลาดวันนี้ถึงเกือบ 3 เท่า โดยอาจมีแรงเทขายในเดือน พ.ย.นี้ หลังเฟซบุ๊กเริ่มปันผลครั้งแรก